
BIRŽŲ RAJONO SAVIVALDYBĖS GARBĖS PILIEČIO VARDO SUTEIKIMO KOMISIJOS NUOSTATAI

I SKYRIUS

BENDROSIOS NUOSTATOS

1. Biržų rajono savivaldybės garbės piliečio vardo suteikimo komisijos nuostatai (toliau – Nuostatai) reglamentuoja Biržų rajono savivaldybės garbės piliečio vardo suteikimo komisijos (toliau – Komisija) sudarymo tvarką, funkcijas, teises ir darbo organizavimą.

2. Komisijos sudėtį tvirtina Biržų rajono savivaldybės taryba (toliau – Savivaldybės

taryba) savo įgaliojimų laikui. Komisija sudaroma ne daugiau kaip iš 9 narių, iš kurių vieną Komisijos narį siūlo Savivaldybės meras, likusius – Savivaldybės administracijos direktorius, Savivaldybės tarybos komitetai, visuomeninės komisijos ir tarybos, nevyriausybinės organizacijos. Komisijos  pirmininką  ir sekretorių išsirenka pati Komisija iš Komisijos narių. 

3. Komisijoje  negali  būti  daugiau  kaip  vienas  asmuo,  atstovaujantis  tai  pačiai

institucijai.

4. Komisija nagrinėja gautus siūlymus dėl Garbės piliečio vardo (toliau – Garbės piliečio vardas) suteikimo ir sprendžia, kuriuos kandidatus Garbės piliečio vardui suteikti teikti svarstyti Savivaldybės tarybai. 

5. Komisija savo veikloje vadovaujasi Lietuvos Respublikos Konstitucija, Lietuvos Respublikos įstatymais, Lietuvos Respublikos Vyriausybės nutarimais, Savivaldybės tarybos sprendimais, kitais norminiais teisės aktais ir šiais Nuostatais. 

II SKYRIUS

KOMISIJOS FUNKCIJOS

6. Komisija atlieka šias funkcijas:

6.1. nagrinėja ir vertina gautus teikimus ir rekomendacijas Garbės piliečio vardui suteikti;

6.2. teikia Savivaldybės tarybai siūlymus ir rengia Savivaldybės tarybos sprendimų projektus dėl Garbės piliečio vardo suteikimo.
   III SKYRIUS

KOMISIJOS TEISĖS 

7. Komisija, atlikdama savo funkcijas, turi teisę:

7.1. prašyti, kad pasiūlymų teikėjai paaiškintų ar papildytų savo teikimus ir rekomendacijas;

7.2. susipažinti su informacija, susijusia su pasiūlymų nagrinėjimu, aiškinimu, vertinimu ir palyginimu.

IV SKYRIUS

KOMISIJOS DARBO ORGANIZAVIMAS

8. Komisija siūlymus dėl Garbės piliečio vardo suteikimo nagrinėja posėdžiuose, kuriuos šaukia Komisijos pirmininkas arba jo įgaliotas Komisijos narys kiekvieną metų ketvirtį. Komisijos posėdis protokoluojamas. Komisijos posėdžio protokolą pasirašo Komisijos pirmininkas ir sekretorius. Protokolas registruojamas ir saugomas Savivaldybės administracijoje. 

9. Komisijos posėdis laikomas teisėtu, jei jame dalyvauja daugiau kaip pusė Komisijos narių. Balsavimo dėl Garbės piliečio vardo suteikimo būdą Komisija pasirenka pati.

10. Komisijos posėdžiui vadovauja pirmininkas. Jo nesant, Komisijos pirmininko paskirtas arba Komisijos posėdžio metu išrinktas kitas Komisijos narys.

11. Komisija atsižvelgia tik į raštu pateiktas bei pasirašytas rekomendacijas ir atsiliepimus apie kandidatus Garbės piliečio vardui suteikti. Anonimiškų rekomendacijų ir atsiliepimų komisija nesvarsto.
12. Komisija  Savivaldybės  tarybai gali teikti  tik  tokią  kandidatūrą  Garbės  piliečio vardui suteikti, kuri surinko ne mažiau kaip pusę visų Komisijos narių balsų.

13. Jeigu Komisija priima sprendimą teikti Savivaldybės tarybai konkrečias kandidatūras Garbės piliečio vardui suteikti, ji parengia atitinkamą Savivaldybės tarybos sprendimo projektą.

14. Ta pačia tvarka Komisija teikia Savivaldybės tarybai siūlymą dėl Garbės piliečio vardo panaikinimo.

V SKYRIUS

BAIGIAMOSIOS NUOSTATOS

15. Komisijos sudėtis ir Nuostatai keičiami Savivaldybės tarybos sprendimu.

